Peter Winnen

Peter Johannes Gertrudis Winnen (Ysselsteyn, 5 september 1957) is 'ne veurmalige profwielrenner oet Nederland. Nao zien wielercarrière waas hae ouch actief es sjriever van beuk euver de wielerwaereld.

Biografie
Winnen waas profesjeneel fitserenner van 1980 pès 1991. Es amateur waas zien meis opvallende prestatie in 1980 toen hae es tweëde eindigde in de Vredeskoers. Later dat jaor nóm hae deil aan de Olympische Zomersjpele in Moskou wo hae ein 26e plaatsj behaolde biej de waegwedsjtried individueel. 

In 1981 debuteerde hae in de Runj van Frankriek en baarde opzeen mèt ein riteuverwinning nao de Alpe d'Huez, ein viefde plaatsj in ’t eindjklassemènt en de eësjte plaatsj in 't jóngereklassemènt. 't Jaor daonao verbaeterde hae zichzelf nog gèt mèt ein veerde plaatsj in de eindjrangsjikking en opnuuj ein riteuverwinning in ein bergetappe, noe op de Joux-Plane. Zien bèste prestatie leverde Winnen waarsjienlik in 1983 toen hae, nao aanvankelik taengevallend rieje in de Pyreneje, sjterk trökkaom in de Alpe mèt opnuuj ein euverwinning op de Alpe d'Huez. Zelfs de eindjeuverwinning kaom bènne zien bereik. In de lètste bergrit zat zien ploog eine aanval in op klassemèntsleijer Laurent Fignon. Deze aanval faalde aevel door eine zjwaore val van ziene ploogmaat Johan van der Velde en door 't sjterke rieje in de sjlotfase van Fignon zelf. Winnen woort dat jaor derde in 't eindjklassemènt. Hae zouw later verklaore zich noats ech good te höbbe geveuld in dees Runje, ónger angere door ein zjwaor bronchitis die hae kort daoveur hèj opgeloupe, ein gebrek aan vertroewe van ziene ploogleijer Peter Post, door  ein verziekte sfeer in de ploog en door privéprobleme.

Hiejnao volgde ènnige taengevallende jaore wo-in Winnen neet meë mèt de baetere mit ómhoag koosj in de berg. Door de kóms van talentvol ploogmaote, zoa-es Erik Breukink, waas d'r aevel weer ein rol van beteikenis veur häöm weggelag. Veural es helper, maar ouch ènnige eërvol plaatsje woorte nog behaold. Zoa woort hae in 1988 nog neugende in zoawaal de Runj van Italië es de Runj van Frankriek en tweëde in de Runj van Zjwitserlandj in 1990, wo hae op sjlechs ein seconde de eindjeuverwinning misde.

Winnen waas veural 'ne klömmer. Toch wis hae in 1990 't Nederlands kampioensjap op de waeg te winne veur o.a. Steven Rooks, Frans Maessen en Erik Breukink. Nao ein aanriejing tiedes ein training veur de Tour de France van 1991 sjtopde hae in dat jaor mèt fitserenne.

Doping
In ein oetzending van 't tv-program Reporter in jannewarie 2000 goof Winnen same mèt Maarten Ducrot en Steven Rooks toe dat hae tiedes zien wielerloupbaan doping hèj gebruuk. Uitzending

Sjriever
Nao zien actieve wielerloupbaan góng Winnen nao de kunsacademie en publiceerde hae ènnige beuk euver de wielerwaereld, woónger Van Santander naar Santander. Daonaeve sjrief Winnen regelmaotig columns veur gezètte en tiedsjrifte, woónger NRC Handelsblad.
In december 2005 góng ein meziektheaterpreduktie van zien handj in première, getiteld Fiets. De veursjtèlling geit euver de verhoujing tösje de wielersjport, de media en de commercie.

 Euverwinninge 
1981
 17e etappe Tour de France
1982
 17e etappe Tour de France
1983
 4e etappe Runje van Zjwitserlandj
 17e etappe Tour de France
1987
 7e etappe Runje van Zjwitserlandj
1990
 Nederlands Kampioensjap op de waeg, individueel

Tourdeilnames
 1981: 5e, winnaer 17e etappe
 1982: 4e, winnaer 17e etappe
 1983: 3e, winnaer 17e etappe
 1984: 26e
 1985: 15e, 3e in de 7e etappe
 1986: opgegaeve in de 21e etappe
 1988: 9e
 1990: opgegaeve in de 11e etappe

 Ploge 
 1980: IJsboerke
 1981: Capri Sonne
 1982: Capri Sonne
 1983: Ti-Raleigh
 1984: Panasonic
 1985: Panasonic
 1986: Panasonic
 1987: Panasonic
 1988: Panasonic
 1989: Panasonic
 1990: Buckler
 1991: Buckler

 Bibliografie 
 Van Santander naar Santander (2000)
 Valse start (2002) - verzameling NRC columns
 Stoempwerk en andere verhalen (2004) - verzameling columns uit NRC en De Muur
 Het snot voor ogen (2005)
 Pedaalridder - de beste verhalen (2007)
 Windbreker en andere verhalen (2008)
 De Missie (2008) - 30-Minuten boekje bij een six pack Hertog Jan Grand Prestige bier 

Brónne
 Wikipedia NL, Peter Winnen

Referenties

Categorie:Persoene oet Nederland
Categorie:Limburgse columniste
Categorie:Fietsrenners
Categorie:Olympische deilnummers oet Limburg
Categorie:Laevende luuj
Categorie:Luuj gebaore in d'n twintigsten iew